તેમણે આ સભામાં કહ્યું કે કોંગ્રેસ વર્ષોથી બે પક્ષોની અંદર અંદર લડાઇ કરાવે છે. તેમણે કહ્યું કે જાતિઓ વચ્ચે ઝગડા થાય, ઊંચી નીચની લડાઇ થાય, આ સમાજને તોડવાનું કામ કોંગ્રેસે અંગ્રેજો પાસેથી વારસામાં શીખ્યું છે. સાથે જ તેમણે કહ્યું કે આ વિકાસ મે નથી કર્યો, ગુજરાતની જનતાએ કર્યો છે. આપણા તાણાં-વાણાને વીખી નાખવા પ્રયત્નો પહેલા પણ થયા છે. પણ ત્યારે સમાજે આવા તત્વોને દાદ નહતી આપી. તેમણે કહ્યું કે ગુજરાતનો વિકાસ થયો એનું કારણ, ગુજરાતીઓની એકતા, ગુજરાતીઓની સદભાવના, ગુજરાતની સારું કરવા માટેની નેમ, જતું કરવાની નેમ અને ગુજરાતનું ભલું થશે તો કાલે અમારું પણ ભલું થશે એવા ઉમદા વિચારને કારણે ગુજરાત આગળ વધ્યું છે અને એને તાકાત આપવાનું કામ ભાજપે કર્યું છે.